Dennis Flydtkjær (DF), 2013-06-11:
Det her forslag er den del af vækstpakken, som Dansk Folkeparti er med i, så jeg kan allerede nu afsløre, at vi godt kan støtte lovforslaget.
Det er en ordning, der er med til at fylde ekstra i ordrebøgerne ude hos de små tømrermestre og murermestre osv., og det er kun godt, at vi i en krisetid understøtter beskæftigelsen på den måde.
Men jeg må sige, at jeg synes, det var rigtig ærgerligt, at regeringen nåede at afskaffe den her gode og populære ordning, og det er jo udtryk for en vis slingrekurs, når man fra den 1. januar i år nåede at afskaffe ordningen og så allerede nu har valgt at sige, at den skal genindføres.
Det synes jeg er ærgerligt, når man nu har sådan en dag som i dag i Folketinget, hvor vi snakker om, hvordan vi kan forbedre konkurrenceevnen, skabe bedre vilkår for vores virksomheder, skabe arbejdspladser, at man så på den måde slingrer frem og tilbage, og jeg vil i hvert fald sige, at det ikke ligefrem gavner erhvervslivet.
Men det gode ved boligjobordningen er jo, som det også er nævnt af nogle af de andre ordførere, at den holder hånden under beskæftigelsen, og det er jo super godt i en krisetid, hvor det kan være svært at få tingene til at løbe rundt derude, specielt i håndværkerbranchen.
Der er også en anden super god ting ved den, nemlig at den minimerer andelen af sort arbejde, og det er en af de store og vigtige effekter, og det er også noget af det, man har kunnet se i Sverige, hvor de har en udvidet ordning, der stort set har udryddet sort arbejde.
Så det kunne jo være, at man på et senere tidspunkt skulle kigge lidt på den svenske ordning for at se, om man kunne lave en udvidelse af boligjobordningen.
Derudover er det rigtigt, som andre også har sagt, at den nu også udvides med sommerhusene, og det synes vi i Dansk Folkeparti er rigtig godt.
Det er ikke alene, fordi det er en god, hjælpende hånd til yderområderne, men også fordi det er rigtig godt i forhold til turismen.
Når folk bruger den her boligjobordning og håndværkerfradraget til at få istandsat deres sommerhuse, stiger standarden af dem også, og dermed bliver det mere attraktivt for bl.a. tyskere og andre turister at komme og leje dem, så det er også et rigtig initiativ for at blive mere konkurrencedygtig på turismeerhvervet fremadrettet.
Så vil jeg også nævne en ting, som de andre ordførere desværre ikke har været inde på, men som vi i Dansk Folkeparti specielt synes er rigtig godt, og det er, at det her jo betyder en genindførelse af hjemmeserviceordningen, som tidligere blev afskaffet, for at man så kunne bruge boligjobordningen.
Men jeg tror, man var lidt for hurtig, da man afskaffede den, at man havde glemt den del, og det er trods alt positivt, at man nu får en hjemmeserviceordning genindført, så vores ældre medborgere i større grad har mulighed for at få hjælp til bl.a. rengøring og andre ting.
Så vil jeg kort nævne, at jeg synes, man godt kunne kigge på en ting, man kunne få med i boligjobordningen, og det er i forhold til at få fradrag for de graveomkostninger, man har ved installering af hurtigt bredbånd.
Det er et forslag, vi fra Dansk Folkepartis side tidligere er kommet med her i Folketingssalen, og jeg synes, det er noget, der kunne være positivt i forhold til ikke alene befolkningen, men også i forhold til virksomhederne.
For hvad angår virksomhedernes og borgernes vilkår for at arbejde hjemme og sådan noget, betyder det altså noget, at vi har en god it-infrastruktur.
Så det synes jeg er noget, vi skulle prøve at kigge på i udvalgsarbejdet, altså om man kunne få den del med ind under boligjobordningen.
Den anden del i lovforslaget er, som det også er nævnt af de andre ordførere, at man har en udvidelse af ordningen om skattekreditter for forsknings- og udviklingsaktiviteter, og det er en udvidelse, som vi i Dansk Folkeparti støtter, for det er med til at gøre det mere attraktivt at bruge penge på forskning og innovation, og hvis der er noget, vi skal kunne leve af fremadrettet, er det, at vi, når krisen er vendt, har nogle gode solide produkter, og at vi er foran de andre lande i forhold til udvikling af nye innovative løsninger, og så vil vi have nogle gode varer på hylderne, der gør, at vi kan få en god vækst senere hen.
Så jeg synes, det er rigtig godt, at man tager sådan et initiativ.
Som sagt fra starten af kan Dansk Folkeparti støtte det her lovforslag.